6. Savienība atzīmē, ka pēdējos gados ir paveikts nozīmīgs darbs, tostarp izmantojot Savienības finansiālo atbalstu, lai veidotu spējas, kuras vajadzīgas CITES īstenošanai attiecībā uz jūras sugām. Vajadzības gadījumā šie centieni CITES kontekstā ir jāatbalsta arī turpmāk. Savienība ar nepacietību gaida ziņojumus, kurus Puses un CITES sekretariāts darīs pieejamus pēc CoP17 un kuri attiecas uz CITES īstenošanu un tās prasību izpildi attiecībā uz jūras sugām, īpaši skrimšļzivīm. Savienība atbalsta arī koordinācijas uzlabošanu starp CITES un RZPO to attiecīgo pilnvaru ietvaros ar mērķi uzlabot pārvaldību un papildināmību, vienlaikus izvairoties no pārklāšanās un nekonsekvences. Savienība veicina un atbalsta pielikumos uzskaitīto skrimšļzivju un citu jūras sugu iekļaušanu attiecīgajos CITES novērtēšanas mehānismos, jo īpaši CITES Dzīvnieku komitejas darbības jomā, lai minēto sugu novērtējums tiktu sniegts pirms CoP18. Turklāt, kamēr nav saņemts jaunākais zinātniskais ieteikums, Savienība atbalsta to, ka CITES II pielikumā tiek iekļautas vairākas skrimšļzivju sugas (zīdainā haizivs (Carcharhinus falciformis) un lapshaizivis (Alopias spp.) un velna raja (Mobula spp.). Savienība pārskatīs jaunākajos zinātniskajos ieteikumus no FAO ekspertu grupas, IUCN/Traffic vai citiem zinātnisko ieteikumu avotiem. Ņemot vērā bažas, kas saistītas ar zušu sugu saglabāšanu visā pasaulē un starptautiskās tirdzniecības ietekmi uz to izdzīvošanu, Savienība atbalsta arī to, ka CITES Dzīvnieku komiteja CITES CoP18 ieteikumu izstrādes vajadzībām ievāc un izskata būtisko informāciju par šo sugu tirdzniecību. Tomēr ES neatbalsta nevienu priekšlikumu, kura rezultātā CITES Pušu konferences 17. sesijā zutis varētu tikt iekļauts CITES I pielikumā.

1. Savienība 2015. gadā kļuva par pirmo reģionālo ekonomiskās integrācijas organizāciju, kas Puses statusā pievienojas CITES. Pušu konferences sanāksmes Reglamentā būs jānosaka kārtība Savienības dalībai Pušu konferencē, jo īpaši attiecībā uz balsošanu. Savienība uzskata, ka Reglamentā ir jāatspoguļo CITES konvencijas teksts (XXI panta 2.–6. punkts) un tajā nebūtu jāietver noteikumi, kas Savienības kā Puses tiesību īstenošanu pakļauj nosacījumiem, kuri nav paredzēti konvencijā. Šajā sakarā Savienība atbalsta to, lai Reglamenta teksts attiecībā uz reģionālām ekonomiskās integrācijas organizācijām tiktu saskaņots ar to reglamentu noteikumiem, kuri ir spēkā daudzās citās starptautiskās konvencijās (Konvencijā par bioloģisko daudzveidību, Konvencijā par migrējošām sugām, ANO Vispārējā konvencijā par klimata pārmaiņām, Monreālas protokolā, Stokholmas, Bāzeles un Roterdamas konvencijās). Ņemot vērā to, ka par iepriekš minēto problēmu ir saņemti jautājumi no trešām Pusēm, Savienībai pirms Pušu konferences jāsniedz informācija par to, kā tiks sadalītas balsis starp Savienību un dalībvalstīm. Sarunās par Reglamentu Savienībai arī jābūt gatavai izrādīt zināmu elastīgumu tiktāl, ciktāl netiek apdraudētas nedz Savienības kā Puses tiesības, nedz LESD noteiktais kompetenču sadalījums.

7. Pēdējos gados ir būtiski pieaugusi starptautiskā tropu sugu kokmateriālu tirdzniecība, kas tiek veikta, lai nodrošinātu dalberģiju koksnes izstrādājumu tirgu. Pieejamā informācija liecina, ka liela daļa tirdzniecības notiek neilgtspējīgā līmenī un izriet no nelegālas mežizstrādes, tādēļ mūsdienās dalberģiju tirdzniecība tiek uzskatīta par vienu no izplatītākajām savvaļas dzīvnieku un augu nelikumīgas tirdzniecības formām. Dažas dalberģiju sugas pašlaik ir aizsargātas saskaņā ar CITES, un ES ir jāatbalsta priekšlikumi, kas paredz CITES II pielikumā iekļaut arī citas dalberģiju sugas (Pterocarpus erinaceus, trīs Guibourtia sugas un Dalbergia spp.). Savienība uzskata, ka šie papildinājumi (izmantojot attiecīgas norādes) ir jāformulē tā, lai aptvertu lielāko daļu izstrādājumu, kurus eksportē no attiecīgajām areāla valstīm, un tas jādara, pamatojoties uz pieejamo informāciju un piemērojot piesardzības principu.

8. Savienības nostājai par priekšlikumiem attiecībā uz savvaļas dzīvnieku un augu nelikumīgu tirdzniecību jāatbilst 3 prioritātēm, kas noteiktas ES rīcības plānā savvaļas dzīvnieku un augu nelikumīgas tirdzniecības apkarošanai, proti:

- nelikumīgas tirdzniecības ar savvaļas dzīvniekiem un augiem nepieļaušana un tās pamatcēloņu novēršana,

- esošo noteikumu ieviešana un izpilde un pret dzīvo dabu vērstās organizētās noziedzības efektīvāka apkarošana un

- izcelsmes, patēriņa un tranzīta valstu globālās partnerības nostiprināšana pret nelikumīgu tirdzniecību ar savvaļas dzīvniekiem un augiem.

9. Saskaņā ar pirmo prioritāti Savienība atbalsta, ka ar CITES starpniecību tiek uzlabota to sugu aizsardzība, kuras Eiropas Savienībā tiek importētas neilgtspējīgā līmenī vai nelegāli (galvenokārt eksotisko lolojumdzīvnieku tirdzniecības vajadzībām). Tādēļ Savienība atbalsta priekšlikumus, kas paredz pielikumus grozīt attiecībā uz magotiem (Macaca sylvanus), pelēkajiem papagaiļiem (Psittacus erithacus) un vairākām rāpuļu sugām. Tā kā pieejamā informācija šķiet liecinām, ka kritēriji iekļaušanai sarakstā ir izpildīti, Savienība atbalsta arī Bangajas kardinālzivs (Pterapogon kauderni) iekļaušanu II pielikumā, taču atzīmē, ka sarunas ar Indonēziju, kas ir vienīgā sugas areāla valsts, ir jāturpina, lai noskaidrotu, vai ir iespējams vienoties par kopēju pieeju attiecībā uz šīs sugas ilgtspējīgu tirdzniecību.

10. Saskaņā ar pirmo prioritāti Savienība atbalsta arī to, ka tiek pieņemta rezolūcija par korupciju veicinošām darbībām, kas veiktas, pārkāpjot CITES konvenciju, un papildu ieteikumus un norādījumus, kā mazināt pieprasījumu pēc nelikumīgi iegūtu savvaļas dzīvnieku un augu izstrādājumiem. Tā pievērsīs uzmanību tam, lai CITES CoP17 pieņemtajos lēmumos būtu ņemtas vērā to lauku kopienu vajadzības un intereses, kuras attiecīgie lēmumi var ietekmēt.

11. Saskaņā ar otro un trešo prioritāti Savienība atbalsta stingrus pasākumus, ar kuriem panāk, ka Puses konvenciju īsteno, un iestājas par skaidra grafika un uzraudzības mehānisma (tostarp iespējamu tirdzniecības sankciju) ieviešanu tām Pusēm, kuras atkārtoti nav izpildījušas saistības, ko tām uzliek CITES. Tas ir īpaši svarīgi, lai novērstu malumedniecību un nelikumīgu tirdzniecību, kas skar ziloņus (sk. turpmāk), degunradžus, Āzijas lielos kaķveidīgos, dalberģijas un zvīņnešus. Šajā sakarā Savienībai jāatbalsta arī priekšlikums rezolūcijai, kuras mērķis ir rūpīgāk pārbaudīt, vai savvaļas dzīvnieki netiek krāpnieciski tirgoti kā nebrīvē audzēti dzīvnieki.

12. Ziloņu un degunradžu malumedniecības un ziloņkaula un degunradžu ragu nelikumīgas tirdzniecības līmenis aizvien ir satraucoši augsts. Tas Savienībai joprojām rada nopietnas bažas, un tai visos darba kārtības punktos par ziloņiem pirmām kārtām ir jāatbalsta pasākumi, kas tieši vērsti uz minētās problēmas risināšanu, īpaši ņemot vērā prioritātes, kas noteiktas ES finansētajā pētījumā “Larger than Elephants. Input for an EU strategic Approach to a wildlife conservation in Africa”. Attiecībā uz ziloņiem labi panākumi ir gūti dažās areāla, tranzīta un galamērķa valstīs, un šo pārmaiņu rosināšanā būtiska nozīme ir bijusi valstu rīcības plāniem ziloņkaula jomā (NIAP), kas izstrādāti 19 valstīs saskaņā ar iepriekšējās CITES Pušu konferencēs pieņemtiem lēmumiem. Vēl joprojām ir daudz darāmā, īpaši valstīs, kas joprojām ir ziloņu malumedniecības un nelikumīgas ziloņkaula tirdzniecības “karstie punkti”. Šajā sakarā Savienībai ir jāatbalsta NIAP pastiprināšana un stingrāka kontrole pār to, kā Puses tos īsteno, tostarp tirdzniecības sankciju noteikšana gadījumos, kad ilgstoši nav īstenoti atbilstoši pasākumi ziloņu malumedniecības un nelikumīgas ziloņkaula tirdzniecības apkarošanai.

13. ES norāda, ka Puses ir nākušas klajā ar daudziem bieži vien pretrunīgiem priekšlikumiem attiecībā uz ziloņkaula tirdzniecību. Saskaņā ar CITES regulējumu starptautiskā tirdzniecība ar ziloņkaulu pašlaik ir aizliegta. Savienība uzskata, ka nav izpildīti nosacījumi, lai šādu tirdzniecību atkal atļautu, un neatbalsta priekšlikumus, kas paredz CITES CoP17 šādu tirdzniecību no jauna atvērt. Savienība norāda, ka progress lēmumu pieņemšanas mehānisma izstrādē attiecībā uz ziloņkaula tirdzniecības procesu nav panākts, un uzskata, ka par šādu mehānismu nav vajadzības steidzami vienoties CoP17 laikā. Savienība neiebilst pret šīs diskusijas turpināšanu, taču tas jādara tikai pēc tam, kad ir būtiski samazinājusies ziloņu malumedniecība un nelikumīga ziloņkaula tirdzniecība. Turklāt Savienībai ir jārosina visas Āfrikas ziloņu areāla valstis iesaistīties dialogā, lai vienotos par kopēju nostāju šajā jautājumā.

14. Savienība norāda, ka ir bijuši gadījumi, kad likumīga vietējā tirdzniecība ar ziloņkaulu dažās CITES Pušu valstīs ir veicinājusi starptautisku nelegālu ziloņkaula tirdzniecību. Šādos gadījumos Savienībai jābūt gatavai atbalstīt aicinājumus attiecīgajām Pusēm noteikt šādas vietējas tirdzniecības aizliegumus. Tāpēc Savienībai jābūt atvērtai attiecībā uz priekšlikumiem par šo jautājumu, taču ar noteikumu, ka to darbības joma tiks precizēta. Ja saikne starp likumīgu vietējo ziloņkaula tirdzniecību un nelikumīgu ziloņkaula tirdzniecību nav noteikta (vai nu tieša saikne, kad nelikumīgi iegūta ziloņkaula priekšmeti ir legalizēti vietējā tirgū, vai netieša saikne, kad likumīga tirdzniecība veicina turpmāku pieprasījumu pēc nelikumīgi iegūta ziloņkaula), nebūtu lietderīgi, ka CITES aicina aizliegt vietējo tirdzniecību ar ziloņkaulu, jo īpaši ar ziloņkaula priekšmetiem, kas iegūti pirms Āfrikas ziloņu iekļaušanas CITES I pielikumā 1990. gadā.

15. Savienība uzskata, ka CITES satvarā ir jāvienojas par starptautiskām vadlīnijām, lai garantētu, ka CITES I un II pielikumā uzskaitīto sugu medību trofejas ir iegūtas no ilgtspējīgiem un legāliem avotiem. Savienība atbalsta arī to, ka CITES Dzīvnieku komiteja ciešāk uzrauga eksporta kvotu noteikšanu medību trofejām, kas ir iegūtas no I pielikumā uzskaitītajām sugām, īpaši leopardiem un lauvām.

16. Turklāt Savienībai jācenšas panākt, ka administratīvais slogs uzņēmumiem un privātpersonām CITES sarakstos iekļauto izstrādājumu pārrobežu pārvietošanai tiek samazināts tajos gadījumos, kad bažas par šādas pārvietošanas iespējamo negatīvo ietekmi ir ierobežotas. Tas jo īpaši attiecas uz mūziķiem un tādu gatavu izstrādājumu tirdzniecību, kas izgatavoti no dažām CITES sugām.

17. Sakarā ar savvaļas dzīvnieku un augu nelikumīgas tirdzniecības krīzi un CITES tvēruma paplašināšanu uz jaunām sugām un Pusēm pēdējos gados CITES darbības jomā ir iekļauts vairāk darbību un CITES sekretariāta darba slodze ir ievērojami pieaugusi. Savienībai šīs pārmaiņas ir jāņem vērā, lemjot par tās prioritātēm CoP17 un CITES sekretariāta turpmāko budžetu.